Kusile-beskuldigdes se bates bevries(Links na regs) France Hlakudi, Antonio Trindade, Abram Masango en Maphoko Kgoemoeswana. (Foto: Verskaf) Die Pretoriase hooggeregshof het ’n bewaringsbevel ten bedrae van R1,4 miljard aan die Nasionale Vervolgingsgesag (NVG) se ondersoekdirektoraat toegestaan teen die vier mense wat daarvan beskuldig word dat hulle miljoene rande vir Eskom-projekte in hul sak gesteek het. Die bevel is op Abram Masango, ŉ voormalige uitvoerende hoof van Eskom, France Hlakudi, ŉ voormalige kontrakbestuurder, en die sakemanne Antonio Trindade, die uitvoerende hoof van Tubular Construction, en Maphoko Kgomoeswana beteken. Die bevel stel die NVG in staat om hulle bates, sowel as dié van hul eggenote en hul familietrusts, te bevries, hangende die uitkoms van die korrupsie- en bedrogsaak teen hulle. Maroela Media het vroeër berig Masango, Hlakudi, Trindade en Kgomoeswana staan tereg op aanklagte van korrupsie, bedrog, geldwassery asook die aanbied en ontvang van ongemagtigde vergoeding. Sindisiwe Seboka, ŉ woordvoerder van die ondersoekdirektoraat van die NVG, sê die bewaringsbevel verbied hulle om op enige wyse met hul realiseerbare bates handel te dryf. Trevor Hill is deur die hof as kurator aangestel en het reeds ’n inventaris van alle bates opgestel. Masango en Hlakudi word daarvan beskuldig dat hulle omkoopgeld ten bedrae van R30 miljoen van Trindade en Michael Lomas, voormalige direksievoorsitter van Tubular Construction, ontvang het. Lomas woon tans in Brittanje en die ondersoekdirektoraat is in hierdie stadium besig met die proses om hom te laat uitlewer. Kgomoeswana en sy maatskappy, Babinatlou Business Services, word daarvan beskuldig dat hulle die omkopery van senior amptenare moontlik gemaak het. Die maatskappye wat by die ondersoek betrek word, is Hlakudi Translation and Interpretation, Bon Service Telekom, Tubular Construction Projects, Abeyla Trading en Cosira Tubular Joint Venture (Pty) Ltd.